MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om selskabsdirektiv om overtagelsestilbud

1. SAGSFORLØB

* Dato for fremsendelse af forslaget til Europa-Parlamentet og Rådet (document KOM(1995)655 endelig - 1995/0341/COD): 8. februar 1996.

* Dato for Det Økonomiske og Sociale Udvalgs udtalelse: 11. juli 1996.

* Dato for Europa-Parlamentets udtalelse ved førstebehandlingen: 25.-26. juni 1997.

* Dato for fremsendelse af det ændrede forslag: 14. november 1997.

* Dato for den politiske enighed og den formelle vedtagelse af den fælles holdning:

- Politisk enighed: 21. juni 1999.

- Fælles holdning: 19. juni 2000.

2. FORMÅLET MED KOMMISSIONENS FORSLAG

To hovedmålsætninger:

- at harmonisere de nationale ordninger vedrørende overtagelsestilbud, navnlig for så vidt angår procedurens gennemsigtighed, med henblik på at lette omstruktureringer i Europa

- at sikre en ækvivalent beskyttelse i hele EU af minoritetsinteresser i tilfælde af ændringer i kontrollen med selskabet, bl.a. ved at indføre et krav om obligatorisk tilbud vedrørende alle resterende aktier til en rimelig pris.

3. BEMÆRKNINGER TIL DEN FÆLLES HOLDNING

3.1. Generelle bemærkninger til den fælles holdning

Den fælles holdning indeholder de vigtigste elementer i Kommissionens forslag, dvs. indførelse af tilsvarende beskyttelsesforanstaltninger for minoritetsinteresser i tilfælde af ændringer i kontrollen med selskabet og et system for gennemsigtighed i afviklingen af det offentlige udbud under tilsyn af en kontrolmyndighed.

3.2. Europa-Parlamentets ændringsforslag ved førstebehandlingen

- Accepteret af Kommissionen og indarbejdet i den fælles holdning:

De fleste ændringsforslag er accepteret af Kommissionen og indarbejdet i den fælles holdning. I tre tilfælde har Rådet imidlertid foretaget ændringer:

Artikel 4, stk. 2, litra c) Tilsynsmyndighed

indarbejder Europa-Parlamentets tanker, men med et nyt kriterium: når den kompetente myndighed ikke er fastlagt i overensstemmelse med de foregående afsnit (artikel 4, stk. 2, litra a) og b)), skal målselskabet udpege den kompetente myndighed

Artikel 5, stk. 1 (tidligere artikel 3, stk. 1, og artikel 10) Beskyttelse af minoritetsinteresser

går endog videre end ønsket af Europa-Parlamentet, for i tilfælde af obligatorisk tilbud skal dette tilbud være rettet til samtlige indehavere af kapitalandele og vedrøre alle deres andele

Artikel 7 (tidligere artikel 6, stk. 3) Frist for accept af tilbuddet

giver mulighed for at ændre acceptfristen, dog kun i særlige tilfælde.

Kommissionen mener, at disse ændringer går i retning af Europa-Parlamentets ønsker.

- Accepteret af Kommissionen, men ikke indarbejdet i den fælles holdning:

Artikel 2 Definitioner

definitionen af "tilbudsgiver" er ikke blevet suppleret med en henvisning til den nationale ret, der gælder for tilsynsmyndigheden

Artikel 3, stk. 1, litra c) (tidligere artikel 5, stk. 1, litra c)) Generelle principper

hensynet til arbejdspladser er ikke medtaget

Artikel 4, stk. 1 Tilsynsmyndighed

præciseringen af, at den myndighed, som er udpeget af medlemsstaterne, skal føre tilsyn med hele afviklingen af tilbuddet, er ikke medtaget

Artikel 5, stk. 3 (tidligere artikel 3, stk. 2) Beskyttelse af minoritetsinteresser

muligheden for at indrømme fritagelser fra pligten til at beskytte minoritetsinteresser i tilfælde, hvor en person kun midlertidigt besidder de ejerandele, som giver vedkommende kontrollerende indflydelse, eller hvor der ikke er noget ønske om at ville udøve kontrol, er ikke medtaget

Artikel 6, stk. 3, litra d) Oplysninger

eksemplet med betaling til aktionærer bosiddende i andre medlemsstater end den, hvor målselskabet har vedtægtsmæssigt hjemsted, eller ejerandelene er noteret, er ikke medtaget

Artikel 8, stk. 2 (tidligere artikel 7, stk. 2) Offentliggørelse

reglerne om offentliggørelse af de fornødne oplysninger og dokumenter er ikke udvidet til at omfatte aktionærer bosiddende i andre medlemsstater end den, hvor målselskabet har vedtægtsmæssigt hjemsted, eller hvor ejerandelene er noteret.

Kommissionen beklager, at disse ændringsforslag har måttet opgives efter en række lang-varige drøftelser, men understreger, at essensen i forslaget er bevaret.

3.3. Nye bestemmelser indføjet af Rådet og Kommissionens holdning hertil:

Artikel 2, litra d) Definitioner

begrebet "personer, der handler i forståelse med andre", med tilbudsgiveren eller med målselskabet, er tilføjet til definitionerne.

Kommissionen mener, at der her er tale om et vigtigt bidrag i forbindelse med en harmonisering på dette område

Artikel 4, stk. 2 Tilsynsmyndighed

der er indført en skelnen for de målselskaber, hvis kapitalandele ikke er optaget til omsætning på et reguleret marked i oprindelseslandet, idet spørgsmålene om procedurer og den pris, der skal betales, falder ind under retten i den medlemsstat, hvor målselskabet er noteret, og spørgsmål om underretning af de ansatte og spørgsmål vedrørende selskabsret falder ind under reglerne i den medlemsstat, hvor målselskabet har sit vedtægtsmæssige hjemsted.

Kommissionen mener, at denne skelnen svarer til de økonomiske realiteter, men den praktiske anvendelse bør dog overvåges

Artikel 5, stk. 1 (tidligere artikel 3, stk. 1) Beskyttelse af minoritetsinteresser

Det obligatoriske tilbud, der skal beskytte minoritetsinteresser, er udvidet til at gælde alle resterende kapitalandele og, når tilbudsgiverens tilbud om modydelse ikke består af likvide kapitalandele, der er optaget til omsætning på et reguleret marked, skal denne modydelse omfatte en modydelse i form af kontanter, i det mindste som alternativ.

Kommissionen mener, at dette kompromis, som er resultatet af en række langvarige forhandlinger med medlemsstaterne, gør det muligt at sikre beskyttelse af minoritets-interesser.

Artikel 5, stk. 3 Beskyttelse af minoritetsinteresser

der er indført en mulighed for under overgangsperioden og på visse betingelser at bevare beskyttelsesforanstaltninger svarende til et obligatorisk tilbud.

Kommissionen mener, at der er her er tale om en acceptabel overgangsforanstaltning

Artikel 6, stk. 2 Oplysninger

der er indført en bestemmelse med henblik på at sikre gensidig anerkendelse af tilbuds-dokumenter mellem medlemsstaterne.

Kommissionen fremhæver, at dette udgør et betydeligt fremskridt for grænseoverskridende transaktioner

Artikel 9, stk. 2 Forpligtelser for målselskabets bestyrelse eller direktion

det fastsættes, at medlemsstaterne kan tillade, at målselskabets bestyrelse eller direktion udvider aktiekapitalen i løbet af den periode, der er afsat til accept af tilbuddet, under forudsætning af, at generalforsamlingen højst atten måneder inden acceptfristens begyndelse har givet forhåndstilladelse hertil, og at alle aktionærernes fortegningsret tilgodeses fuldt ud.

Kommissionen har accepteret denne begrænsede undtagelse fra princippet om neutralitet for målselskabets bestyrelse eller direktion for at opnå konsensus om dette grundlæggende princip uden dog at skade dette princip

Artikel 14 Ændring af artikel 1, stk. 1, i direktiv 88/627/EØF

det bestemmes, at der foretages en ændring af direktiv 88/627/EØF af 12. december 1988 vedrørende de oplysninger, der skal offentliggøres i tilfælde af en ændring af besiddelsen af stemmerettighederne i et børsnoteret selskab med henblik på at harmonisere definitionen af regulerede markeder.

4. KONKLUSIONER ELLER GENERELLE BEMÆRKNINGER

Kommissionen har bestræbt sig på i størst muligt omfang at tage hensyn til det synspunkt, Europa-Parlamentet har givet udtryk for ved førstebehandlingen, og har ændret sit forslag med henblik på at indarbejde de foreslåede ændringer.

Kommissionen bemærker visse forskelle mellem sit ændrede forslag og Rådets fælles holdning.

Kommissionen har imidlertid samarbejdet med Rådet om de ændringer, som efter anstren-gende drøftelser under flere formandskaber er foretaget i dens forslag, og mener, at denne tekst allerede udgør et fremskridt for harmoniseringen af overtagelsestilbud i Europa.

Kommissionen glæder sig over, at der til sidst kunne opnås konsensus om den fælles holdning, og håber, at den endelige vedtagelse sker hurtigst muligt.